BRATISLAVA. Pre TASR to uviedol politológ a prezident Inštitútu pre verejné otázky Grigorij Mesežnikov s dôvetkom, že očakáva opätovné zapojenie sa predsedu vlády SR Roberta Fica do kampane.
"Popri premiérovi budú bezprostredné osobné kvality oboch kandidátov zohrávať väčšiu úlohu než v prvom kole, ktoré bolo viac v znamení straníckej podpory," vysvetlil. Podľa neho tak dôjde k súboju dvoch kandidátov, ktorí sa musia voči sebe vymedzovať. "To môže vytvoriť veľmi zaujímavú súťaž," prognózuje Mesežnikov.
Napriek tomu, že očakáva Ficov vstup do kampane po boku úradujúceho prezidenta, premiér a jeho strana bude podľa politológa zvažovať intenzitu zapojenia sa. "V tej súťaži totiž môže vytvoriť inú rovnicu, keď už by to nebol súboj medzi Gašparovičom a Radičovou, ale medzi koalíciou a opozíciou," myslí si.
Výsledok prvého kola Mesežnikova neprekvapil. "Ja som odhadoval rozdiel medzi Gašparovičom a Radičovou ešte menší. Je to ale politická porážka koaličných strán, ktoré podporovali úradujúceho prezidenta, pretože on nedokázal získať ich voličov. Rozdiel medzi nimi teda považujem za kontaktný a aj keď to opozičné strany interpretujú ako svoje víťazstvo, je to však len situačné, nevieme, ako dopadne druhé kolo," uzavrel.
Podobne ako väčšina analytikov aj Mesežnikov očakáva v druhom kole ostrejšiu a akčnejšiu kampaň a duel vzájomného vymedzovania sa vo všetkých otázkach.